<classify> WAKATI mpiga picha raia wa Marekani John Moore akiibuka mshindi wa picha duniani, wapiga picha wa vyombo vya habari nchini wametakiwa kujielimisha zaidi kuhusu lugha ya picha na kuwa wabunifu.Rai hiyo ilitolewa jana na Balozi wa Uholanzi nchini, Jeroen Verheul aliyesema kuwa wapiga picha wa Tanzania wanakosa ubunifu na hawajui ipasavyo kutambua lugha za picha, kitu kilichofanya wakashindwa kwenye mashindano hayo ya picha duniani maarufu kwa jina World Press Photo, yanayofanyika kila mwaka.Haihitaji kuwa na vifaa ya kisasa ili kupiga picha bora, hata simu unaweza kutumia kupiga picha na ikawa bora na kushinda tuzo, kinachotakiwa ni maarifa na ufahamu wa lugha za picha ambazo wengi wanakosa, alisema Verheul.Alisema kutokana na hilo, wameandaa mafunzo ya siku mbili kwa wapiga picha wa vyombo mbalimbali vya habari na kuwajengea uwezo wa kuwa wabunifu na kuwapa maarifa zaidi juu ya upigaji picha. Mafunzo hayo ya siku mbili yamemalizika jana, Oktoba 25. Tumetoa mafunzo kwa wapiga picha ili wajitafakari kuhusu taaluma zao na fursa zilizopo nchini za uandishi wa habari shirikishi, lengo kuu ni kuamsha ubunifu na kukuza taaluma yao, alisema Balozi huyo wa Uholanzi Picha iliyoshinda mwaka huu ilipigwa Juni 25 mwaka jana ikimuonesha mtoto wa Kihandurai aliyekua akilia wakati yeye na mama yake wakipelekwa kizuizini na maofisa wa mipaka ya Marekani.Mshindi wa pili katika picha duniani ni Pieter Hoopen kutoka Uholanzi ambaye picha yake ilihusu msafara wa wahamiaji wa Marekani ya Kati wakielekea katika mpaka wa Marekani katika kipindi cha mwezi Oktoba na Novemba 2018.Meneja wa maonesho ya picha kutoka kituo cha Alliance Francaise, Sanne Vanderleef alisema jumla ya picha 78, 813 ziliwasilishwa kwenye mashindano hayo nakufanya jumla ya wapiga picha 4,000 kutoka nchi 128 duniani. Alisema baada ya kupitia picha hizo, 140 zilifanikiwa kuingia kwenye maonesho ya mwaka huu.Picha 140 zilizofanikiwa kushinda zitakuwa kwenye maonesho kuanzia leo Jana Oktoba 25 hadi Novemba 14, alisema na kuongeza kuwa kwa Tanzania maonesho hayo yanafanyika kituo cha utamaduni cha Ufaransa, kilichopo Upanga.Vanderleef alisema maonesho hayo yanafanyika sambamba na warsha za waandishi wa habari kuanzia Novemba 11 na 12, mwaka huu.  <topic>: kitaifa 